आचार्य से आज्ञा प्राप्त करके उत्तंक हस्तिनापुर आया। वह तक्षक पर अत्यन्त क्रोधित था और उससे बदला लेना चाहता था। उस समय तक हस्तिनापुर के सम्राट जनमेजय तक्षशिला पर विजय प्राप्त करके लौट चुके थे। उत्तंक ने कहा, ‘राजन्! तक्षक ने आपके पिता को डँसा है। आप उससे बदला लेने के लिए यज्ञ कीजिये। काश्यप आपके पिता की रक्षा करने के लिए आ रहे थे परन्तु उन्हें उसने लौटा दिया। अब आप सर्प-सत्र कीजिये और उसकी प्रज्ज्वलित अग्नि में उस पापी को जलाकर भस्म कर डालिये। उस दुरात्मा ने मेरा भी कम अनिष्ट नहीं किया है। आप सर्प-यज्ञ करेंगे तो आपके पिता की मृत्यु का बदला चुकेगा और मुझे भी प्रसन्नता होगी।’